**Κλείδα αναστοχασμού του εκπαιδευτικού σχετικά με τη συμμετοχή των παιδιών στην αξιολόγησή τους**

Στόχος του συγκεκριμένου εργαλείου είναι να υποστηρίξει όσες και όσους εμπλέκονται στην αξιολόγηση των παιδιών προσχολικής ηλικίας να αναστοχαστούν σχετικά με τις ευκαιρίες που δίνουν στα παιδιά να συμμετέχουν στην αξιολόγηση της ίδιας τους της μάθησης. Η κλείδα συντελεί στον αναστοχασμό τόσο του πλαισίου όσο και για των εργαλείων της αξιολόγησης που χρησιμοποιείτε, με βάση σχετικούς άξονες παρατήρησης και καταγραφής. Παράλληλα, τα παραδείγματα που υπάρχουν δίπλα σε κάθε άξονα βοηθούν να σχεδιάσετε εκ νέου πρακτικές που ενισχύουν την συμμετοχή των παιδιών στην αξιολόγηση της ίδιας τους της μάθησης. Μπορείτε να συμπληρώσετε την κλείδα σε διαφορετικά χρονικά διαστήματα και, με αυτόν τον τρόπο, να παρακολουθείτε πιθανές αλλαγές στις πρακτικές σας.

Για την αποτελεσματική αξιοποίηση της κλείδας είναι σημαντικό να καταγραφεί ότι η συμμετοχή των παιδιών στην αξιολόγηση τους αποτελεί μια διαδικασία που υλοποιείται σε στάδια και απαιτεί χρόνο. Στόχος της αξιοποίησής της στο νηπιαγωγείο δεν είναι η συλλογή αντικειμενικών πληροφοριών ή δεδομένων από τα παιδιά για τη μάθησή τους αλλά η εξοικείωσή τους με τη έννοια της αυτό-αξιολόγησης και της συμμετοχής στη μάθηση και την αξιολόγησή της.

|  |  |  |  |  |
| --- | --- | --- | --- | --- |
| ΤΟ ΠΛΑΙΣΙΟ | ΑΞΟΝΕΣ ΠΑΡΑΤΗΡΗΣΗΣ & ΚΑΤΑΓΡΑΦΗΣ | ΠΑΡΑΔΕΙΓΜΑ | ΝΑΙ/ΜΕΡΙΚΕΣ ΦΟΡΕΣ/ ΟΧΙ | ΠΑΡΑΤΗΡΗΣΕΙΣ |
| Χρησιμοποιώ στο λεξιλόγιο μου τους όρους ‘στόχο/στόχους’, ‘αξιολόγηση/αξιολογώ’ και ‘αποτέλεσμα/αποτελέσματα’ για να εξοικειωθούν τα παιδιά με τις έννοιες | «Πηγαίνοντας στα τραπέζια για να… ο στόχος μας είναι να φτιάξουμε/αναζητήσουμε/…»  «Μαζευτήκαμε για να αξιολογήσουμε αυτά που φτιάξαμε…» |  |  |
| Σημαντικό μέρος των δράσεων που υλοποιώ στην τάξη είναι αποτέλεσμα της συνεργασίας μου με τα παιδιά | Δράσεις που προκύπτουν από τα ενδιαφέροντα, τις ιδέες, τα αποθέματα γνώσεων, τις ανάγκες, καταστάσεις που βιώνουν τα παιδιά κ.ά. |  |  |
| Μοιράζομαι τους στόχους των δράσεων που υλοποιούμε στην τάξη με τα παιδιά | «Μαζευτήκαμε στην παρεούλα για να συζητήσουμε/να μιλήσουμε για…»  «Πηγαίνοντας στα τραπέζια για να… ο στόχος μας είναι να φτιάξουμε/αναζητήσουμε/…» |  |  |
| Ανάλογα με τους στόχους που έχουν επιλεγεί, φροντίζω να ‘σπάω’ σε μικρότερα ‘βήματα’ ή ‘στάδια’ τους πιο πολύπλοκους ή απαιτητικούς. Ενθαρρύνω τα  παιδιά να αξιολογούν τη δράση τους μετά από κάθε βήμα/στάδιο,  για να αποφασίσουν πώς θα την συνεχίσουν | «Αποφασίσαμε να διακοσμήσουμε την τάξη μας διαφορετικά. Ποια βήματα πρέπει να κάνουμε για να πετύχουμε το στόχο μας; Τι χρειάζεται να κάνουμε πρώτα…, μετά…;»  «Τι έχετε κάνει μέχρι τώρα; Ποιο είναι το επόμενο βήμα σας; Τι θα χρειαστείτε;» |  |  |
| Συζητάμε με τα παιδιά τα κριτήρια με τα οποία θα αξιολογήσουμε το αποτέλεσμα μιας δράσης | «Πριν ξεκινήσουμε για να δούμε πώς θέλουμε να είναι [αυτό που θα κάνουμε/φτιάξουμε] για να είμαστε ευχαριστημένοι/νες, για να μπορούμε να πούμε ότι πετύχαμε το στόχο μας… Πώς θα ξέρουμε ότι πετύχαμε το στόχο μας; Τι θέλουμε να δούμε;» |  |  |
| Ενθαρρύνω τα παιδιά να εντοπίσουν κριτήρια αξιολόγησης για διάφορες δράσεις | «Το αυτοκίνητο που αποφασίσαμε να φτιάξουμε από χαρτόκουτο πώς πρέπει να είναι στο τέλος; Τι περιμένουμε να έχει για να είναι ‘σωστό’ αυτοκίνητο;», «Αποφασίσατε να φτιάξετε ένα κάστρο, πώς θα πρέπει να είναι στο τέλος αυτό το κάστρο για να μπορείτε να πείτε ότι πετύχατε το στόχο σας;»  «Σας ζήτησα να φτιάξετε/σχεδιάσετε κάτι συμμετρικό. Πιστεύετε ότι τα καταφέρατε; Πώς ξέρετε ότι πετύχατε το στόχο;» |  |  |
| Όταν ολοκληρωθεί η δράση, ενθαρρύνω τα παιδιά να αξιολογούν αυτά που έκαναν με βάση τα κριτήρια που έχει θέσει η ομάδα (στην ολομέλεια) ή τα δικά τους ατομικά κριτήρια (σε ατομική συζήτηση) | «Τι σου άρεσε σε αυτό που έφτιαξες; Θυμάσαι τι είπαμε ότι θέλουμε να έχει στο τέλος αυτό που θα φτιάξουμε; Τι έχεις καταφέρει από αυτά; Τι έμαθες φτιάχνοντας….» |  |  |
| Όταν ολοκληρωθεί μια δράση ενθαρρύνω τα παιδιά να αξιολογήσουν τόσο το αποτέλεσμα της δράσης τους όσο και τη διαδικασία και τα συναισθήματα τους κατά τη διάρκειά της | «Σου φάνηκε εύκολο ή δύσκολο; Τι σε δυσκόλεψε; Πώς κατάφερες να ξεπεράσεις αυτή τη δυσκολία; Τι σου φάνηκε εύκολο; Πώς αισθάνεσαι με αυτό που έφτιαξες/δημιούργησες…;» |  |  |
| ΕΡΓΑΛΕΙΑ ΑΞΙΟΛΟΓΗΣΗΣ | Επιλέγω εργαλεία αξιολόγησης που ενθαρρύνουν τη συμμετοχή των παιδιών στη διαδικασία | Ο φάκελος εργασιών των παιδιών (portfolio), εργαλεία αυτό-αξιολόγησης, προσέγγιση του Μωσαϊκού κ.ά. |  |  |
| Χρησιμοποιώ ποικιλία εργαλείων αξιολόγησης λαμβάνοντας υπόψη τις προτιμήσεις, το ρυθμό και τις ιδιαιτερότητες των παιδιών της τάξης μου | Ο φάκελος εργασιών των παιδιών (portfolio), εργαλεία αυτό-αξιολόγησης, προσέγγιση του Μωσαϊκού κ.ά. |  |  |
| Χρησιμοποιώ ποικιλία εργαλείων αυτό- αξιολόγησης λαμβάνοντας υπόψη τις προτιμήσεις, το ρυθμό και τις ιδιαιτερότητες των παιδιών της τάξης μου | Τα παιδιά μπορούν να απαντήσουν σε ερωτήσεις του/της εκπαιδευτικού, να σχεδιάσουν ελεύθερα, να επιλέξουν μεταξύ προκαθορισμένων επιλογών (βλ. προσωπάκια με συναισθήματα), να παίξουν ΄παιχνίδια’ που τα ενθαρρύνουν να μιλήσουν για τον εαυτό τους κ.ά. |  |  |
| Έχω ενημερώσει από την αρχή της χρονιάς τα παιδιά για τα εργαλεία που θα χρησιμοποιήσω για την αξιολόγηση της μάθησης τους | «Τη χρονιά αυτή θα φτιάξουμε και έναν φάκελο/ντοσιέ όπου μέσα θα βάζουμε αυτά που κάνετε και μαθαίνετε για να μπορούμε όλοι, εσείς, η οικογένεια σας κι εγώ να βλέπουμε τι έχετε μάθει, πώς έχετε αλλάξει από την πρώτη μέρα που ήρθατε στο νηπιαγωγείο και όλες τις επιτυχίες σας!»  « Κάποιες φορές θα με βλέπετε να σας βγάζω φωτογραφίες ή να σας φωνάζω για να σας κάνω κάποιες ερωτήσεις. Αυτό το κάνω για να μαθαίνω περισσότερα για εσάς και για να μου λέτε τη γνώμη σας για αυτά που κάνουμε στην τάξη και πώς αισθάνεστε» |  |  |